text: [{"text_idx": "#000002", "text": "Veika Vakasaenisi & na iVolatabu"}, {"text_idx": "#000010", "text": "O via wilika na ulutaga qo ena vosa %?"}, {"text_idx": "#000011", "text": "ME VAKARAWARAWATAKA noda kila se o cei dina na Mesaia, na Kalou o Jiova a vakavuna mera vola e levu na parofita eso na ka me baleta nona sucu, nona cakacaka vakaitalatala, kei na nona mate. Na parofisai kece qo me baleti koya na iVakabula era vakayacori vei Jisu Karisito. Eda druka nida raica ni a donu vinaka qai matailalai na veika a tukuni ena parofisai me baleti koya. Meda dikeva me kena ivakaraitaki na ka e tukuni tu me baleta nona sucu kei na ka ena yaco ni se gonelailai."}, {"text_idx": "#000012", "text": "A parofisaitaka na parofita o Aisea ni na cadra mai na Mesaia ena iyatukawa i Tui Tevita. (Aisea 9:7) A qai sucu dina o Jisu ena iyatukawa i Tevita.\u2014Maciu 1:1, 6-17."}, {"text_idx": "#000014", "text": "E tukuni ena dua tale na parofisai ni na kacivi \u201cmai Ijipita\u201d na Luve ni Kalou. A kau i Ijipita o Jisu ni se gonelailai. E qai vakayacori na parofisai qo ni sa kau lesu, ena gauna sa mate kina o Eroti.\u2014Osea 11:1; Maciu 2:15."}, {"text_idx": "#000015", "text": "Na iyaloyalo ena tabana e 200 o na raica kina ni veitikinivolatabu era volai tu ena ruku ni ulutaga \u201c Parofisai,\u201d e vakamacalataki kina eso na ka me baleti koya na Mesaia. Veidutaitaka mada na veitikinivolatabu qo kei na veitikinivolatabu era volai tu ena ruku ni ulutaga \u201cKena Vakayacori.\u201d Sega ni vakabekataki ni nomu cakava qori ena vaqaqacotaka nomu vakabauta na dina ni Vosa ni Kalou."}, {"text_idx": "#000016", "text": "Ni o dikeva na veitikinivolatabu qo, nanuma tiko ni parofisai kece me baleti Jisu era volai ena vica na drau na yabaki ni bera nona sucu. E kaya o Jisu: \u201cNi dodonu mera vakayacori na ka kece e baleti au e volai ena Lawa e vola o Mosese, nodra ivola na Parofita, kei na Same.\u201d (Luke 24:44) Era qai yaco dina na parofisai kece qo, me vaka o na vakadinadinataka ena nomu iVolatabu."}, {"text_idx": "#000018", "text": "Basika mai ena yavusa i Juta"}, {"text_idx": "#000020", "text": "Vakatakila o Jiova ni Luvena"}]